<classify> WAZIRI wa Elimu, Sayansi na Teknolojia, Profesa Joyce Ndalichako amesema mgawanyo wa ajira mpya za walimu utazingatia vipaumbele vya maeneo yenye upungufu mkubwa wa walimu hasa maeneo ya vijiji ambayo yana changamoto ya miundo mbinu ya barabara na mahitaji mengine ya kijamii.Waziri Ndalichako amesema hayo akizungumza katika kikao cha ndani na viongozi wa wilaya na walimu wa shule ya sekondari Janda wilaya ya Buhigwe mkoani Kigoma na kusema kuwa maeneo yenye upungufu mkubwa ndiyo kipaumbele kwa sasa katika mgawanyo wa walimu ili kuleta uwiano wa kitaaluma kwa nchi nzima.Kutokana na hilo alitoa agizo kwa maofisa elimu nchi nzima kuhakikisha wanatuma taarifa zao za mahitaji na upungufu wa walimu hadi kufikia Machi 15 mwaka huu na baada ya muda huo hakuna taarifa ya upungufu wa walimu itakayopokelewa kwake.Waziri Ndalichako amesema, wakati serikali inatekeleza mpango wa elimu bila malipo, uboreshaji wa miundombinu ya shule kupitia mpango wa lipa kwa matokeo lakini pia inaliangalia suala la taaluma kwa kuhakikisha kunakuwepo na walimu wa kutosha katika shule zote nchini na itaendelea kuajiri walimu wapya kila wakati kulingana na upatikanaji wa fedha serikalini.Katika hatua nyingine, waziri huyo wa elimu alieleza kusikitishwa na ufaulu duni wa wanafunzi wa kike mkoani Kigoma na kutaka wadau kuungana kuhakikisha wanasimamia kwa karibu mkakati wa kuinua ufaulu wa wanafunzi wa kike mkoani humo.Akiwa mkoani humo, Waziri Ndalichako alisema amepokea taarifa za wilaya kuhusu hali ya elimu mkoani humo ambapo taarifa za ufaulu kwa wanafunzi wa kike zimekuwa za kusikitisha zikionesha wanafunzi wengi wa kike wamekuwa wakikatisha masomo na kushindwa kuwa na nafasi ya kutosha kuendelea na masomo ya juu.Sambamba na hilo, ametoa mwito kwa wanafunzi wa kike kusoma kwa bidii na kuweka dhamira ya dhati katika masomo yao, jambo ambalo litawafanya wafanye vizuri kwenye masomo yao na kuwa viongozi wa baadaye ili kutoa mchango wao kwa taifa.Hata hivyo, Waziri Ndalichako alikataa kukubaliana na changamoto za uduni wa miundo mbinu ya shule na kusema kwamba mbona wanaofaulu pia wanatoka kwenye shule hizo hizo ambazo wanafunzi wengine wanalalamikia.Katika hatua nyingine, waziri huyo wa elimu alisema serikali imetoa kiasi cha Sh bilioni moja kwa ajili ya uboreshaji wa miundombinu ya shule za sekondari wilayani Buhigwe kupitia mpango wa Lipa kwa Matokeo EP4R huku akiahidi kutoa kiasi cha Sh milioni 100 kwa shule ya sekondari ya Janda na compyuta moja.Awali akitoa taarifa kwa waziri huyo, Ofisa Elimu Sekondari wa Halmashauri ya Wilaya Buhigwe, Marycelina Mbehoma alisema kuwa kumekuwa na ufaulu duni wa wanafunzi wa kike katika wilaya hiyo sababu kubwa, ikiwa ni kupewa majukumu ya kuwa walezi wa familia na hivyo kudondoka kimasomo.Mbehoma alisema kuwa hali hiyo inafanya wanafunzi kuingia kwenye mtego wa ujauzito au kuacha masomo ambapo halmashauri imeanza kutekeleza mkakati wa kimkoa wa kuinua ufaulu wa wanafunzi wa kike ujulikanao kama wanafunzi wa kike wanaweza wapewe nafasi.  <topic>: kitaifa 